钦定古今图书集成/理学汇编/字学典/第155卷 > 《赵希鹄洞天清录》 > 《端溪中岩旧新坑》
## 钦定古今图书集成/理学汇编/字学典/第155卷 > 《赵希鹄洞天清录》 > 《端溪中岩旧新坑》

端溪中岩旧坑，石色紫如新嫩肝，细润如玉，有眼，小
如《菉豆粒》，纯绿色而无晕，或有绿绦纹或白绦纹如
线，盖坚而圆者为眼，横而长者为绦纹。此种亦是卵
石，外有黄膘包络，扣之无甚声，磨墨亦无声，久用锋
铓不退，不假磨砻，今此坑取之亦竭。中岩新坑色淡
紫，眼如鸲鹆，眼大重晕而紧小，其中如瞳人状，石老
者扣之有声，嫩者扣之无甚声，磨墨则微有声。石有
极润者，虽难得，然久用则锋铓退乏，必假磨砻。今此
品难得，遂为希奇之宝，百砚之中见一二耳。世人见
其希有，又目未曾见古砚，遂目此为“下岩旧坑”，不知
此去下岩已低三等矣。